title: A Bizottság (EU) 2015/983 végrehajtási rendelete (2015. június 24.) a 2005/36/EK európai parlamenti és tanácsi irányelv értelmében az európai szakmai kártya kibocsátási eljárásáról és a riasztási mechanizmus alkalmazásáról (EGT-vonatkozású szöveg)

text:
               25.6.2015

               HU

               Az Európai Unió Hivatalos Lapja

               L 159/27

         A BIZOTTSÁG (EU) 2015/983 VÉGREHAJTÁSI RENDELETE
   (2015. június 24.)
   a 2005/36/EK európai parlamenti és tanácsi irányelv értelmében az európai szakmai kártya kibocsátási eljárásáról és a riasztási mechanizmus alkalmazásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szakmai képesítések elismeréséről szóló, 2005. szeptember 7-i 2005/36/EK európai parlamenti és tanácsi irányelvre (1) és különösen annak 4a. cikke (7), 4b. cikke (4), 4e. cikke (7) és 56a. cikke (8) bekezdésére,
   az európai adatvédelmi biztossal folytatott konzultációt követően,
   mivel:

               (1)

               Az európai szakmai kártya kibocsátását és a 2005/36/EK irányelvben megállapított riasztási mechanizmus alkalmazását az 1024/2012/EU európai parlamenti és tanácsi rendelet által létrehozott belső piaci információs rendszernek (IMI) kell támogatnia (2). Helyénvaló ezért egyetlen végrehajtási aktusban megállapítani az európai szakmai kártya kibocsátására és a riasztási mechanizmus alkalmazására vonatkozó szabályokat.

               (2)

               A Bizottság az érintett érdekelt felek és a tagállamok bevonásával felmérte, hogy helyénvaló-e az orvosok, ápolók, gyógyszerészek, gyógytornászok, mérnökök, hegyi túravezetők, ingatlanügynökök és mérnökök tekintetében bevezetni a kártyát. Az értékelés eredményeként a Bizottság öt szakma esetében (ápoló, gyógyszerész, gyógytornász, hegyi túravezető és ingatlanügynök) véli úgy, hogy a kártyát be kell vezetni. A kiválasztott szakmák megfelelnek a 2005/36/EK irányelv 4a. cikkének (7) bekezdésében a jelenlegi és potenciális mobilitás, a szakmák tagállami szabályozottsága és az érintett érdekelt felek érdeklődése tekintetében megállapított követelményeknek. További értékelésre van szükség a tekintetben, hogy a 2005/36/EK irányelv 4a. cikkének (7) bekezdésében meghatározott feltételek lehetővé teszik-e a kártya orvosok, mérnökök, szakápolók és szakgyógyszerészek számára történő bevezetését.

               (3)

               Az 1024/2012/EU rendelet 12. cikkével összhangban a 2005/36/EK irányelv 4b. cikkének (1) bekezdésében említett online eszköznek el kell különülnie az IMI-től, és az nem teheti lehetővé külső szereplők számára az IMI-hez való hozzáférést. Részletes szabályokat kell ezért megállapítani az európai szakmai kártya iránti kérelemnek az említett online eszközön keresztül történő benyújtását szabályozó eljárásra, valamint a kérelmeknek az IMI-ben az illetékes hatóságok számára történő továbbítására vonatkozóan.

               (4)

               Az átlátható követelmények megállapítása érdekében fontos meghatározni, hogy az eljárásban milyen feltételek mellett kérhetők be igazoló dokumentumok és információk a kérelmezőtől, figyelemmel azokra a dokumentumokra, amelyek benyújtását a fogadó tagállam illetékes hatóságai a 2005/36/EK irányelv 7. cikke, 50. cikkének (1) bekezdése és VII. melléklete alapján megkövetelhetik. Ennek érdekében meg kell határozni e dokumentumok és információk, köztük a közvetlenül a saját tagállam illetékes hatóságai által kiállítandó dokumentumok jegyzékét, a dokumentumok érvényességének és hitelességének a saját tagállam illetékes hatóságai általi ellenőrzésére vonatkozó eljárásokat és a hiteles másolatok és fordítások bekérésének feltételeit. Az európai szakmai kártya iránti kérelem feldolgozását megkönnyítendő, helyénvaló meghatározni az eljárásban részt vevő valamennyi fél – a kérelmező, a saját és a fogadó tagállam illetékes hatóságai, beleértve az európai szakmai kártya iránti kérelmek továbbításának feladatára kijelölt illetékes hatóságokat – szerepét.

               (5)

               A 2005/36/EK irányelv 4b. cikkének (1) bekezdésével összhangban a saját tagállam az európai szakmai kártya iránti kérelem írásbeli benyújtását is lehetővé teheti. Meg kell állapítani ezért azokat a szabályokat, amelyeket a saját tagállam illetékes hatóságának írásbeli kérelem esetében alkalmaznia kell.

               (6)

               Az IMI-munkafolyamatok zavartalan működésének és a kérelmek késedelem nélküli feldolgozásának biztosítása érdekében pontosítani kell a kérelmek feldolgozásával kapcsolatos fizetési eljárásokat. E célból helyénvaló rendelkezni arról, hogy a kérelmezőnek külön kell befizetéseket eszközölnie a saját és/vagy fogadó tagállam illetékes hatóságai számára, és csak abban az esetben, ha ezt az érintett illetékes hatóságok megkövetelik.

               (7)

               Annak érdekében, hogy a kérelmező igazolást kaphasson az eljárás eredményéről, meg kell határozni a 2005/36/EK irányelv 4b. cikkének (1) bekezdésében említett online eszközben a kérelmező által előállítható dokumentum formátumát, és garanciákat kell biztosítani arra, hogy az elektronikus dokumentumot a megfelelő illetékes hatóság bocsátotta ki, és azt külső szereplők nem módosították. Annak biztosítása érdekében, hogy az európai szakmai kártya ne legyen összetéveszthető a letelepedés esetében a fogadó tagállamban a szakma gyakorlását automatikusan lehetővé tevő dokumentumokkal, rendelkezni kell arról, hogy az európai szakmai kártya erre vonatkozó figyelmeztetést tartalmazzon.

               (8)

               Az európai szakmai kártya kibocsátási eljárása során a saját vagy a fogadó tagállam illetékes hatósága különböző típusú határozatokat fogadhat el. Meg kell ezért határozni az eljárás lehetséges kimeneteleit, és adott esetben meg kell állapítani, hogy az európai szakmai kártya kibocsátási eljárásának eredményét igazoló elektronikus dokumentumnak milyen információkat kell tartalmaznia.

               (9)

               A fogadó tagállam illetékes hatóságának feladatát megkönnyítendő, valamint biztosítandó, hogy a kibocsátott európai szakmai kártyát az érdekelt harmadik felek könnyen és felhasználóbarát módon ellenőrizhessék, helyénvaló központosított, online ellenőrző rendszert létrehozni, amely lehetővé teszi a kártyák hitelességének és érvényességének ellenőrzését az IMI-hez hozzáféréssel nem rendelkező harmadik felek számára. Az ellenőrző rendszernek el kell különülnie a 2005/36/EK irányelv 4b. cikkének (1) bekezdésében említett online eszköztől. Az európai szakmai kártya ilyen ellenőrzése nem teheti lehetővé az érdekelt harmadik felek számára az IMI-hez való hozzáférést.

               (10)

               A riasztási mechanizmus alkalmazásával kapcsolatos adatvédelem biztosítása érdekében meg kell határozni a bejövő és kimenő riasztásokat kezelő illetékes hatóságok szerepét, továbbá a riasztások visszavonását, módosítását és lezárását lehetővé tevő, valamint az adatfeldolgozás biztonságát garantáló IMI-funkcionalitásokat.

               (11)

               A személyes adatokhoz való hozzáférés informálandó hatóságokra való korlátozását elősegítendő, a tagállamoknak a bejövő riasztásokat koordináló hatóságot kell kijelölniük. A tagállamok csak a riasztással közvetlenül érintett hatóságok számára biztosíthatnak hozzáférést a riasztási mechanizmushoz. Annak biztosítása érdekében, hogy csak szükség esetén kerüljön sor riasztásra, lehetővé kell tenni, hogy a tagállamok a kimenő riasztásokat koordináló hatóságot jelöljenek ki.

               (12)

               Az e rendelet alkalmazásában történő személyesadat-feldolgozás során alkalmazni kell a 95/46/EK európai parlamenti és tanácsi irányelv (3), a 2002/58/EK európai parlamenti és tanácsi irányelv (4) és a 45/2001/EK európai parlamenti és tanácsi rendelet (5) rendelkezéseit.

               (13)

               Az e rendeletben előírt intézkedések összhangban állnak a szakmai képesítések elismerésével foglalkozó bizottság véleményével,

         ELFOGADTA EZT A RENDELETET:
   I. FEJEZET

      TÁRGY ÉS AZ EURÓPAI SZAKMAI KÁRTYA KIBOCSÁTÁSI ELJÁRÁSA

   1. cikk
   Tárgy
   Ez a rendelet megállapítja az európai szakmai kártya az e rendelet I. mellékletében felsorolt szakmák vonatkozásában történő, a 2005/36/EK irányelv 4a–4e. cikke szerinti kibocsátási eljárásának és az említett irányelv 56a. cikkében meghatározott riasztási mechanizmus alkalmazásának szabályait.
   2. cikk
   Az európai szakmai kártya kibocsátási eljárásában részt vevő illetékes hatóságok
   (1)   Minden tagállam kijelöli azokat az illetékes hatóságokat, amelyek területe egésze vagy – megfelelő esetben – annak egy része tekintetében és az I. mellékletben felsorolt szakmák vonatkozásában felelősek az európai szakmai kártya kibocsátása iránti kérelmekért.
   A 7. cikk végrehajtása céljából minden tagállam megbíz egy vagy több illetékes hatóságot azzal, hogy az európai szakmai kártya iránti kérelmeket a megfelelő illetékes hatósághoz továbbítsa területén.
   (2)   A tagállamok 2016. január 18-ig regisztrálnak az 1024/2012/EU rendelet által létrehozott belső piaci információs rendszerben (IMI) az e rendelet I. mellékletében felsorolt szakmánként legalább egy illetékes hatóságot, valamint legalább egy olyan illetékes hatóságot, amelyet azzal a feladattal bíztak meg, hogy területükön a megfelelő illetékes hatósághoz továbbítása az európai szakmai kártya iránti kérelmeket.
   (3)   Az európai szakmai kártya kibocsátására kijelölt illetékes hatóság és az európai szakmai kártya iránti kérelmek megfelelő illetékes hatósághoz történő továbbítására kijelölt illetékes hatóság ugyanaz az illetékes hatóság is lehet.
   3. cikk
   Az európai szakmai kártya iránti kérelem benyújtása az interneten keresztül
   (1)   Az európai szakmai kártya iránti kérelem online benyújtása céljára a kérelmező biztonságos személyes fiókot hoz létre a 2005/36/EK irányelv 4b. cikkének (1) bekezdésében említett online eszközben. Az online eszközben tájékoztatást kell nyújtani az adatfeldolgozás céljáról, hatóköréről és jellegéről, valamint a kérelmező mint érintett jogairól. Az online eszközben fel kell kérni a kérelmezőt, hogy az adja kifejezett hozzájárulását személyes adatainak IMI-ben történő feldolgozásához.
   (2)   A 2005/36/EK irányelv 4b. cikkének (1) bekezdésében említett online eszközben lehetővé kell tenni, hogy a kérelmező megadja az európai szakmai kártya iránti kérelemhez szükséges, e rendelet 4. cikkében említett valamennyi információt, hogy feltöltse az e rendelet 10. cikke (1) bekezdése alapján az európai szakmai kártya kibocsátásához szükséges dokumentumok másolatait, továbbá hogy online megkapja a kérelme feldolgozásának állására vonatkozó információkat, köztük a befizetési kötelezettségekre vonatkozó információkat.
   (3)   Az online eszközben lehetővé kell továbbá tenni, hogy a kérelmező kiegészítő információkat vagy dokumentumokat nyújtson be elektronikus úton, valamint online kérje az IMI-ben tárolt személyes adatainak helyesbítését, törlését vagy zárolását.
   4. cikk
   Az európai kártya iránti kérelemhez benyújtandó információk
   A kérelmezőnek a következő információkat kell megadnia az európai szakmai kártya iránti kérelemben:

               a)

               a kérelmező személyazonossága;

               b)

               az érintett szakma;

               c)

               a tagállam, amelyben a kérelmező le kíván telepedni, vagy amelyben a kérelmező átmeneti és alkalmi jelleggel szolgáltatást kíván nyújtani;

               d)

               a tagállam, amelyben a kérelmező a kérelem benyújtásának időpontjában jogszerűen letelepedett az érintett tevékenységek folytatásának céljából;

               e)

               a tervezett szakmai tevékenység célja:

                           i.

                           letelepedés;

                           ii.

                           átmeneti és alkalmi jellegű szolgáltatásnyújtás;

               f)

               az alábbi rendszerek egyikének választása:

                           i.

                           letelepedés esetében az alábbi rendszerek egyikének megjelölése:

                                       —

                                       feltétel nélküli elismerés a 2005/36/EK irányelv III. címének III. fejezete alapján,

                                       —

                                       általános elismerési rendszer a 2005/36/EK irányelv III. címének I. fejezete alapján;

                           ii.

                           átmeneti és alkalmi jellegű szolgáltatásnyújtás esetében az alábbi rendszerek egyikének megjelölése:

                                       —

                                       szabad szolgáltatásnyújtás a képesítések előzetes ellenőrzésével a 2005/36/EK irányelv 7. cikkének (4) bekezdése alapján,

                                       —

                                       szabad szolgáltatásnyújtás a képesítések ellenőrzése nélkül a 2005/36/EK irányelv 7. cikkének (4) bekezdésében említettek szerint;

               g)

               az ezen albekezdés f) pontjában említett rendszer szerinti egyéb információk.

         Az első albekezdés d) pontjának alkalmazásában, ha a kérelmező nem telepedett le jogszerűen a kérelem benyújtásának időpontjában, akkor azt a tagállamot kell megjelölnie, amelyikben a szükséges szakmai képesítést elnyerte. Amennyiben több tagállamban szerzett szakmai képesítést, azt a tagállamot kell választania a képesítést kibocsátott tagállamok közül, amelyikhez az európai szakmai kártya iránti kérelmet benyújtja.
   Az első albekezdés f) pontjának alkalmazásában, ha a kérelmező nem a megfelelő rendszert jelölte meg, a saját tagállam illetékes hatósága az európai szakmai kártya iránti kérelem beérkezésétől számított egy héten belül felkéri a kérelmezőt kérelmének a megfelelő rendszer szerinti újbóli benyújtására. Adott esetben a saját tagállam illetékes hatósága először konzultál a fogadó tagállam illetékes hatóságával.
   5. cikk
   Az európai szakmai kártya iránti kérelemben tartalmazott adatok
   A kérelmező személyazonosságával és a 10. cikk (1) bekezdésében említett dokumentumokkal kapcsolatos adatokat a kérelmezőre vonatkozó IMI-fájlban kell tárolni. Az adatoknak későbbi kérelmek céljára újrafelhasználhatóknak kell lenniük, amennyiben az újrafelhasználáshoz a kérelmező hozzájárul, és az adatok még érvényesek.
   6. cikk
   Az európai szakmai kártya iránti kérelmek továbbítása a saját tagállam megfelelő illetékes hatósága számára
   (1)   A 2005/36/EK irányelv 4b. cikkének (1) bekezdésében említett online eszköznek az európai szakmai kártya iránti kérelmet biztonságos módon továbbítania kell az IMI-be a saját tagállam e cikk (2) vagy (3) bekezdése szerinti, megfelelő illetékes hatósága általi kezelés céljára.
   (2)   Ha a kérelmező a kérelem benyújtásának időpontjában jogszerűen letelepedett valamelyik tagállamban, az IMI az európai szakmai kártya iránti kérelmet továbbítja azon tagállam illetékes hatósága számára, amelyben a kérelmező jogszerűen letelepedett.
   A saját tagállam illetékes hatósága ellenőrzi, hogy a kérelmező jogszerűen letelepedett-e a tagállamban, és a jogszerű letelepedés tényét az IMI-fájlban igazolja. Továbbá feltölti a kérelmező jogszerű letelepedésének bármely megfelelő igazolását vagy a releváns nemzeti nyilvántartásra való hivatkozást.
   Ha a saját tagállam illetékes hatóságának nincs módja arra, hogy bármely más eszközzel megerősítse a kérelmező jogszerű letelepedését a területén, a 2005/36/EK irányelv 4b. cikkének (3) bekezdésében említett kérelem kézhezvételétől számított egy héten belül felkéri a kérelmezőt e jogszerű letelepedés igazolására. A saját tagállam illetékes hatósága e dokumentumokat a 2005/36/EK irányelv 4b. cikke (3) bekezdése és 4c. cikke (1) bekezdése vagy 4d. cikke (1) bekezdése értelmében vett hiányzó iratoknak tekinti.
   (3)   Az e rendelet 4. cikkének második albekezdésében említett esetekben az IMI az európai szakmai kártya iránti kérelmet a szükséges szakmai képesítést kibocsátó tagállam illetékes hatósága számára továbbítja.
   (4)   A szakmai képesítéseket igazoló más tagállamok illetékes hatóságai együttműködést tanúsítanak, és megválaszolnak minden olyan információkérést, amelyet a saját tagállam illetékes hatósága vagy a fogadó tagállam illetékes hatósága a kérelmekkel kapcsolatban az európai szakmai kártya kibocsátásával kapcsolatos eljárás során hozzájuk intéz.
   7. cikk
   Az európai szakmai kártya iránti kérelmet a megfelelő illetékes hatóság számára továbbító illetékes hatóságok szerepe
   (1)   Amennyiben egy tagállam több olyan illetékes hatóságot jelöl ki, amely területe egésze vagy egy része tekintetében és az egyes szakmák vonatkozásában felelős az európai szakmai kártya kibocsátása iránti kérelmekért, egy, a kérelmek megfelelő illetékes hatósághoz történő továbbításával megbízott illetékes hatóság biztosítja, hogy a kérelmek késedelem nélkül a tagállam területén működő megfelelő illetékes hatósághoz kerüljenek.
   (2)   Ha a kérelmező a 6. cikk (2) vagy (3) bekezdése szerint a saját tagállamától eltérő tagállamnak nyújtja be kérelmét, az az illetékes hatóság, amelyet az európai szakmai kártya iránti kérelmek megfelelő illetékes hatósághoz történő továbbításának feladatával bíztak meg abban a tagállamban, amely megkapta a kérelmet, a kérelem kézhezvételétől számított egy héten belül elutasíthatja annak kezelését, és erről értesíti a kérelmezőt.
   8. cikk
   Az írásbeli kérelmek feldolgozása a saját tagállami illetékes hatóságok által
   (1)   Amennyiben egy tagállam lehetővé teszi az európai szakmai kártya iránti kérelmek írásbeli benyújtását, és az írásbeli kérelem kézhezvételekor megállapítja, hogy a 6. cikk (2) vagy (3) bekezdése értelmében nem illetékes annak kezelésére, elutasíthatja a kérelem vizsgálatát, amely esetben az elutasításról a kézhezvételt követő egy héten belül értesíti a kérelmezőt.
   (2)   Az európai szakmai kártya iránti írásbeli kérelem esetében a saját tagállam illetékes hatósága a kérelmező által benyújtott írásbeli kérelem alapján a kérelmező nevében kitölti a kérelmet 2005/36/EK irányelv 4b. cikkének (1) bekezdésében említett online eszközben.
   (3)   A saját tagállam illetékes hatósága az IMI-n kívül, a nemzeti közigazgatási eljárásoknak megfelelően tájékoztatja a kérelmezőt az európai szakmai kártya iránti írásbeli kérelem feldolgozásával kapcsolatos eseményekről, valamint megküldi számára a 2005/36/EK irányelv 4e. cikkének (5) bekezdése szerinti emlékeztetőket és az egyéb, releváns információkat. Az európai szakmai kártya kibocsátási eljárásának befejezését követően az eljárás eredményéről szóló, az e rendelet 21. cikkében említett igazolást késedelem nélkül megküldi a kérelmezőnek.
   9. cikk
   Befizetésekkel kapcsolatos eljárások
   (1)   Ha a saját tagállam illetékes hatósága az európai szakmai kártya iránti kérelmek feldolgozásáért díjat számít fel, a 2005/36/EK irányelv 4b. cikkének (1) bekezdésében említett online eszközön keresztül a kérelem kézhezvételét követően egy héten belül értesíti a kérelmezőt a díj mértékéről, a befizetés módjáról, a feltüntetendő hivatkozásokról, a befizetés igazolásával kapcsolatos követelményekről, valamint ésszerű határidőt állapít meg a befizetésre.
   (2)   Amennyiben a fogadó tagállam illetékes hatósága az európai szakmai kártya iránti kérelmek feldolgozásáért díjat számít fel, a 2005/36/EK irányelv 4b. cikkének (1) bekezdésében említett online eszközön keresztül a kérelem saját tagállam által hozzá történő továbbítását követően késedelem nélkül közli a kérelmezővel az e cikk (1) bekezdésében említett információkat, valamint ésszerű határidőt állapít meg a befizetésre.
   10. cikk
   Az európai szakmai kártya kibocsátáshoz szükséges dokumentumok
   (1)   A tagállami illetékes hatóságok kizárólag a következő dokumentumok benyújtását követelhetik meg az európai szakmai kártya letelepedés céljából történő kibocsátásához:

               a)

               a 2005/36/EK irányelv III. címének III. fejezete szerinti feltétel nélküli elismerés esetében az e rendelet II. melléklete A. része 1. pontjában felsorolt dokumentumok;

               b)

               a 2005/36/EK irányelv III. címének I. fejezete szerinti feltétel nélküli elismerés esetében az e rendelet II. melléklete A. része 2. pontjában felsorolt dokumentumok.

         A II. melléklet B. részében felsorolt dokumentumokat csak az európai szakmai kártya átmeneti és alkalmi jellegű szolgáltatásnyújtás céljából történő kibocsátásához követelhetik meg a tagállami illetékes hatóságok.
   A II. melléklet A. része 1. pontjának d) alpontjában, 2. pontjának g) alpontjában és B. része a), c) és d) pontjában említett dokumentumok benyújtása csak akkor követelhető meg a kérelmezőtől, ha azt a fogadó tagállam illetékes hatósága előírja.
   (2)   A tagállamok meghatározzák az európai szakmai kártya kibocsátásához szükséges dokumentumokat, és ezt az információt az IMI-n keresztül közlik a többi tagállammal.
   (3)   Az e cikk (1) és (2) bekezdésének megfelelően szükséges dokumentumok a 2005/36/EK irányelv 4b. cikke (3) bekezdésének és 4c. cikke (1) bekezdésének vagy 4d. cikke (1) bekezdésének értelmében hiányzó iratoknak tekintendők.
   11. cikk
   A saját tagállam illetékes hatósága által kibocsátott dokumentumok kezelése
   (1)   Amennyiben a nemzeti jogszabályok alapján a saját tagállam illetékes hatósága felelős az európai szakmai kártya kibocsátásához a 10. cikk szerint előírt egyes dokumentumok kibocsátásáért, ezeket a dokumentumokat közvetlenül feltölti az IMI-be.
   (2)   E rendelet 10. cikkének (3) bekezdésétől eltérve a saját tagállam illetékes hatósága az (1) bekezdésben említett dokumentumokat nem tekintheti a 2005/36/EK irányelv 4b. cikke (3) bekezdése és 4c. cikke (1) bekezdése vagy 4d. cikke (1) bekezdése értelmében hiányzó iratoknak, amennyiben azokat nem töltötték fel az IMI-be az (1) bekezdésnek megfelelően.
   (3)   A 2005/36/EK irányelv 4b. cikkének (1) bekezdésében említett online eszközben lehetővé kell tenni a kérelmező számára, hogy a saját tagállam illetékes hatóságai által kibocsátott, előírt igazoló dokumentumok másolatait feltöltse a rendszerbe.
   12. cikk
   A nem a saját tagállam illetékes hatósága által kibocsátott dokumentumok kezelése
   (1)   E rendelet 10. cikkének (3) bekezdésétől eltérve, ha a kérelmező nem nyújtja be az európai szakmai kártya iránti kérelméhez az e rendelet II. melléklete A. részének 2. pontja c) és d) alpontjában vagy B. részének d) pontjában említett dokumentumokat, a saját tagállam illetékes hatósága ezeket nem tekintheti a 2005/36/EK irányelv 4b. cikkének (3) bekezdése és 4d. cikkének (1) bekezdése értelmében hiányzó iratoknak.
   (2)   A fogadó tagállam illetékes hatósága közvetlenül a kérelmezőtől vagy a 2005/36/EK irányelv 4d. cikkének (3) bekezdése alapján a saját tagállamtól kérheti az e cikk (1) bekezdésében említett dokumentumok benyújtását.
   (3)   Ha a kérelmező a fogadó tagállam kérését követően nem nyújtja be a (2) bekezdésben említett dokumentumokat, a fogadó tagállam illetékes hatósága a rendelkezésre álló információk alapján határoz az európai szakmai kártya kibocsátásáról.
   13. cikk
   Nyelvtudást igazoló dokumentumok
   (1)   A 2005/36/EK irányelv 4b. cikkének (1) bekezdésében említett online eszközben lehetővé kell tenni, hogy a kérelmező benyújtsa a nyelvtudását igazoló dokumentumokat, amelyek benyújtását a fogadó tagállam illetékes hatósága az európai szakmai kártya kibocsátását követően az említett irányelv 53. cikkének megfelelően előírhatja.
   (2)   Az európai szakmai kártya kibocsátásához előírt dokumentumoknak nem képezhetik részét a nyelvtudást igazoló dokumentumok.
   (3)   A fogadó tagállam illetékes hatósága nem utasíthatja el az európai szakmai kártya kibocsátását a 2005/36/EK irányelv 53. cikkében említett, nyelvtudást igazoló dokumentumok hiánya miatt.
   14. cikk
   Az európai szakmai kártya kibocsátásához szükséges dokumentumok hitelességének és érvényességének ellenőrzése
   (1)   Amennyiben a 10. cikknek megfelelően az európai szakmai kártya kibocsátásához szükséges dokumentumot a saját tagállam illetékes hatósága bocsátotta ki, a saját tagállam illetékes hatósága az IMI-fájlban igazolja, hogy a dokumentum érvényes és hiteles.
   (2)   Indokolt kétségek esetében, ha az előírt dokumentumot a saját tagállam valamely másik nemzeti testülete bocsátotta ki, a saját tagállam illetékes hatósága felkéri az adott nemzeti testületet a dokumentum érvényességének és hitelességének megerősítésére. A megerősítés megtörténtét követően igazolja az IMI-ben, hogy a dokumentum érvényes és hiteles.
   (3)   Amennyiben a dokumentumot másik tagállamban bocsátották ki, a saját tagállam illetékes hatósága az IMI-n keresztül felveszi a kapcsolatot a másik tagállam európai szakmai kártyák iránti kérelmekért felelős illetékes hatóságával (vagy a másik tagállam egyéb releváns, az IMI-ben regisztrált nemzeti testületével) a dokumentum érvényességének és hitelességének ellenőrzése céljából. Az ellenőrzés befejeztével igazolja az IMI-ben, hogy a másik tagállam illetékes hatósága megerősítette a dokumentum érvényességét és hitelességét.
   Az első albekezdésben említett esetekben más tagállamok európai szakmai kártya iránti kérelmekért felelős illetékes hatóságai (vagy a másik tagállam egyéb releváns, az IMI-ben regisztrált nemzeti testületei) együttműködést tanúsítanak, és a saját tagállam illetékes hatóságának információkéréseire késedelem nélkül válaszolnak.
   (4)   Az e rendelet 11. cikkének (1) bekezdése szerint kibocsátott és az IMI-be feltöltött dokumentumok hitelességének és érvényességének ellenőrzése előtt a saját tagállam illetékes hatósága minden dokumentum tartalmát ismerteti az IMI előre strukturált mezőiben. Adott esetben a saját tagállam illetékes hatósága biztosítja a 2005/36/EK irányelv 4b. cikkének (1) bekezdésében említett online eszközben a kérelmező által benyújtott dokumentumokat ismertető információk pontosságát.
   15. cikk
   Hiteles másolatok bekérésének feltételei
   (1)   A saját tagállam illetékes hatósága a 2005/36/EK irányelv 4c. cikke (1) bekezdésében és 4d. cikke (1) bekezdésében megadott határidőkön belül csak akkor értesíti a kérelmezőt a hiteles másolat benyújtásának szükségességéről, ha a saját tagállam megfelelő nemzeti testülete vagy a másik tagállam illetékes hatósága vagy megfelelő nemzeti testülete nem erősítette meg valamely szükséges dokumentum érvényességét és hitelességét az e rendelet 14. cikke szerinti ellenőrzési eljárásoknak megfelelően, és ha a hiteles másolatok benyújtását a fogadó tagállam illetékes hatósága e cikk (2) bekezdésének megfelelően megköveteli.
   Az e rendelet 6. cikke (2) bekezdésének harmadik albekezdésében említett esetben, valamint indokolt kétségek esetében a saját tagállam illetékes hatósága a 2005/36/EK irányelv 4c. cikke (1) bekezdésében és 4d. cikke (1) bekezdésében előírt határidőn belül felkérheti a kérelmezőt, hogy nyújtsa be jogszerű letelepedése igazolásának hiteles másolatát.
   (2)   A tagállamok az IMI-ben meghatározzák azon dokumentumokat, amelyek esetében a kérelmezőnek az (1) bekezdés szerint hiteles másolatot kell benyújtania, és ezt az információt az IMI-n keresztül közlik a többi tagállammal.
   (3)   E cikk (1) és (2) bekezdése nem érinti a fogadó tagállam illetékes hatóságának azon jogát, hogy indokolt kétségek esetében további tájékoztatást kérjen, vagy egy dokumentum hiteles másolatát kérje be a saját tagállam illetékes hatóságától a 2005/36/EK irányelv 4d. cikkének (2) és (3) bekezdése alapján.
   (4)   Indokolt kétségek esetében a fogadó tagállam illetékes hatósága kérheti, hogy a kérelmező nyújtson be hiteles másolatot, és ésszerű határidőt állapíthat meg a válaszadásra.
   16. cikk
   A hiteles másolatok kezelése
   (1)   A tagállamok az IMI-ben meghatározzák a hiteles másolatoknak a területükön a jogi, szabályozási és közigazgatási előírásaik alapján elfogadható típusait, és az erről szóló információkat az IMI-ben közlik a többi tagállammal.
   (2)   A tagállamok illetékes hatóságai elfogadják a más tagállamban az adott tagállam jogi, szabályozási és közigazgatási előírásainak megfelelően kibocsátott hiteles másolatokat.
   (3)   Más tagállamban kibocsátott hiteles másolat érvényességével és hitelességével kapcsolatos indokolt kétségek esetében az illetékes hatóságok az IMI-ben kiegészítő információk iránti kérést küldenek a másik tagállam megfelelő illetékes hatóságainak. A másik tagállam illetékes hatóságai együttműködést tanúsítanak, és indokolatlan késedelem nélkül válaszolnak a kérésre.
   (4)   A kérelmező által benyújtott hiteles másolat kézhezvételét követően az illetékes hatóság a hiteles dokumentum elektronikus változatát feltölti, és az IMI-fájlban igazolja a másolat hitelességét.
   (5)   Hiteles másolat helyett a kérelmező eredeti dokumentumot is bemutathat a saját tagállam illetékes hatóságának, amely ebben az esetben az IMI-fájlban igazolja az eredeti dokumentum elektronikus változatának hitelességét.
   (6)   Ha a kérelmező a 2005/36/EK irányelv 4d. cikkének (1) bekezdésében megállapított határidőn belül nem nyújtja be valamely szükséges dokumentum hiteles másolatát, ez nem függeszti fel a kérelemnek a fogadó tagállam illetékes hatósága felé történő továbbítására vonatkozó határidőket. Mindaddig amíg a hiteles másolatot a saját tagállam illetékes hatósága kézhez nem kapja, és fel nem tölti a rendszerbe, a dokumentumot az IMI-ben a hitelesség és érvényesség megerősítésére váró dokumentumként kell megjelölni.
   (7)   Ha a kérelmező a 2005/36/EK irányelv 4c. cikkének (1) bekezdésében megállapított határidőn belül nem nyújtja be valamely szükséges dokumentum hiteles másolatát, a saját tagállam illetékes hatósága – a 2005/36/EK irányelv 7. cikkének (4) bekezdése szerinti szolgáltatások kivételével – elutasíthatja az európai szakmai kártya átmeneti és alkalmi jellegű szolgáltatásnyújtás céljából történő kibocsátását.
   (8)   Amennyiben a fogadó tagállam illetékes hatósága nem kap a saját tagállam illetékes hatóságától vagy a kérelmezőtől valamely szükséges dokumentumról hiteles másolatot, a rendelkezésre álló információk alapján hozhat határozatot a 2005/36/EK irányelv 4d. cikke (2) és (3) bekezdésében, valamint (5) bekezdésének második albekezdésében említett határidőkön belül.
   17. cikk
   A saját tagállam illetékes hatóságának fordítási kérései
   (1)   A saját tagállam illetékes hatóságai csak a fogadó tagállam 18. cikk (1) bekezdése szerinti, erre irányuló kifejezett kérelmére kérhetik az európai szakmai kártya iránti kérelmet alátámasztó, következő igazoló dokumentumok rendes vagy hiteles fordításának benyújtását:

               a)

               a kérelmező állampolgárságát igazoló dokumentum;

               b)

               a II. melléklet A. része 1. pontja b) alpontjában említett, előírt képesítés megszerzését tanúsító, a saját tagállamban kibocsátott okirat;

               c)

               a II. melléklet A. része 1. pontja c) alpontjában és 2. pontja f) alpontjában említett, a saját tagállam európai szakmai kártya iránti kérelmekért felelő illetékes hatóságai vagy más releváns nemzeti testületek által kibocsátott dokumentum;

               d)

               az e rendelet II. melléklete B. részének b) pontjában és 6. cikke (2) bekezdésének harmadik albekezdésében említett jogszerű letelepedésről szóló igazolás és a 2005/36/EK irányelv VII. melléklete 1. pontjának d) alpontja, valamint 7. cikke (2) bekezdésének b) és e) pontja alapján esetlegesen előírt, a saját tagállam európai szakmai kártya iránti kérelmekért felelős illetékes hatóságai vagy más releváns nemzeti testületek által kibocsátott dokumentumok.

         (2)   Minden tagállam meghatározza az IMI-ben azokat a dokumentumokat, amelyek tekintetében illetékes hatóságai fogadó tagállami illetékes hatóságokként eljárva rendes vagy hiteles fordítás benyújtását írják elő a kérelmezőnek a (3) és (4) bekezdésnek megfelelően, valamint az elfogadott nyelveket, és az erről szóló információt az IMI-ben közli a többi tagállammal.
   (3)   Az (1) bekezdéstől eltérve a saját tagállam illetékes hatósága az európai szakmai kártya iránti kérelem a 2005/36/EK irányelv 4b. cikkének (3) bekezdése, és 4c. cikkének (1) bekezdése vagy 4d. cikkének (1) bekezdése szerinti kézhezvételétől számított egy héten belül felkéri a kérelmezőt a II. mellékletben meghatározott szükséges dokumentumokról a fogadó tagállam illetékes hatósága által elfogadott nyelvek valamelyikén készített fordítás benyújtására, ha a fogadó tagállam illetékes hatósága e cikk (2) bekezdésének megfelelően előírja e dokumentumok fordítását.
   (4)   Ha a kérelmező az európai szakmai kártya iránti kérelméhez a II. melléklet A. része 2. pontjának c) vagy d) alpontjában vagy B. részének d) pontjában említett dokumentumokat csatolt, a saját tagállam illetékes hatósága felkéri őt e dokumentumokról a fogadó tagállam illetékes hatósága által elfogadott nyelvek valamelyikén készített fordítás benyújtására.
   (5)   Amennyiben a kérelmező nem nyújtja be az e cikk (4) bekezdésében említett fordításokat, a saját tagállam illetékes hatósága e fordításokat nem tekintheti a 2005/36/EK irányelv 4b. cikkének (3) bekezdése és 4d. cikkének (1) bekezdése szerinti hiányzó iratoknak.
   18. cikk
   A fogadó tagállam illetékes hatóságának fordítási kérései
   (1)   Indokolt kétségek esetében a fogadó tagállam illetékes hatósága a 2005/36/EK irányelv 4d. cikkének (2) és (3) bekezdése alapján a saját tagállam illetékes hatóságától kiegészítő információt, ezen belül rendes vagy hiteles fordításokat kérhet.
   (2)   Az (1) bekezdésben említett esetekben a fogadó tagállam illetékes hatósága a kérelmezőtől is kérheti rendes vagy hiteles fordítások benyújtását, és a válaszadásra ésszerű határidőt állapíthat meg.
   (3)   Amennyiben a fogadó tagállam illetékes hatósága nem kap meg valamely kért fordítást a saját tagállam illetékes hatóságától vagy a kérelmezőtől, a rendelkezésre álló információk alapján hozhat határozatot a 2005/36/EK irányelv 4d. cikke (2) és (3) bekezdésében, valamint (5) bekezdésének második albekezdésében említett határidőkön belül.
   19. cikk
   A hiteles fordítások kezelése a tagállamok illetékes hatóságai által
   (1)   Minden tagállam meghatározza az IMI-ben a területén a jogi, szabályozási és közigazgatási előírások alapján elfogadható hiteles fordítási módokat, és az erről szóló információt az IMI-ben közli a többi tagállammal.
   (2)   A tagállamok illetékes hatóságai elfogadják a más tagállamban az adott tagállam jogi, szabályozási és közigazgatási előírásainak megfelelően kibocsátott hiteles fordításokat.
   (3)   Más tagállamban kibocsátott hiteles fordítás érvényességével és hitelességével kapcsolatos indokolt kétségek esetében az illetékes hatóság az IMI-ben kiegészítő információk iránti kérést küld a másik tagállam megfelelő illetékes hatóságainak. Ebben az esetben a másik tagállam megfelelő illetékes hatóságai együttműködést tanúsítanak, és késedelem nélkül válaszolnak.
   (4)   A kérelmező által benyújtott hiteles fordítás kézhezvételét követően és a (3) bekezdésre is figyelemmel az illetékes hatóság a hiteles fordítás elektronikus változatát feltölti, és az IMI-fájlban igazolja a fordítás hitelességét.
   (5)   Hiteles fordítás kérését megelőzően, amennyiben a 17. cikk (1) bekezdésében említett dokumentumok bármelyikével kapcsolatban indokolt kétség merül fel, a fogadó tagállam illetékes hatósága az IMI-ben kiegészítő információk iránti kérelmet küld a saját tagállam illetékes hatóságának vagy más tagállam azon illetékes hatóságának, amelyik a megfelelő dokumentumot kibocsátotta.
   20. cikk
   Az európai szakmai kártyával kapcsolatos határozat
   (1)   A letelepedés és a 2005/36/EK irányelv 7. cikkének (4) bekezdése szerinti szolgáltatások átmeneti és alkalmi jellegű nyújtása vonatkozásában a fogadó tagállam illetékes hatósága az európai szakmai kártya kibocsátásáról, a kibocsátás elutasításáról, a 2005/36/EK irányelv 14. cikke vagy 7. cikkének (4) bekezdése szerinti kompenzációs intézkedésekről vagy a 2005/36/EK irányelv 7. cikkének (4) bekezdése szerint az átmeneti és alkalmi jellegű szolgáltatásnyújtás céljából kibocsátott európai szakmai kártya érvényességének meghosszabbításáról határozhat.
   (2)   A 2005/36/EK irányelv 7. cikkének (4) bekezdésének hatálya alá nem tartozó szolgáltatások átmeneti és alkalmi jellegű nyújtása vonatkozásában a saját tagállam illetékes hatósága az európai szakmai kártya kibocsátásáról, a kibocsátás elutasításáról vagy a kibocsátott európai szakmai kártya érvényességének meghosszabbításáról határozhat.
   (3)   Amennyiben a fogadó tagállam illetékes hatósága a 2005/36/EK irányelv 14. cikke vagy 7. cikkének (4) bekezdése alapján a kérelmezőre vonatkozó kompenzációs intézkedésekről határoz, a határozatnak tartalmaznia kell a kompenzációs intézkedések tartalmát és indoklását, valamint az illetékes hatóság kompenzációs intézkedések teljesítéséről való tájékoztatásával kapcsolatos kérelmezői kötelezettségekre vonatkozó információkat. Az európai szakmai kártya iránti kérelem vizsgálatát a kompenzációs intézkedések kérelmező általi teljesítéséig fel kell függeszteni.
   A kompenzációs intézkedések sikeres teljesítését követően a kérelmező erről a 2005/36/EK irányelv 4b. cikkének (1) bekezdésében említett online eszközben tájékoztatja a fogadó tagállam illetékes hatóságát, amennyiben a hatóság ezt előírja.
   Amennyiben a fogadó tagállam illetékes hatósága a 2005/36/EK irányelv 7. cikkének (4) bekezdése alapján határoz a kérelmezőre vonatkozó kompenzációs intézkedésekről, igazolja az IMI-ben, hogy lehetőséget biztosított-e a kérelmezőnek a kompenzációs intézkedések elrendelésétől számított egy hónapon belül az alkalmassági vizsga letételére.
   A fogadó tagállam illetékes hatósága a kompenzációs intézkedések sikeres teljesítését megerősíti az IMI-ben, és kibocsátja az európai szakmai kártyát.
   (4)   Amennyiben a fogadó tagállam illetékes hatósága elutasítja az európai szakmai kártya kibocsátását, ezt a döntését indokolnia kell. A tagállamok biztosítják, hogy az európai szakmai kártya kibocsátásának elutasítása esetén megfelelő jogorvoslati lehetőségek álljanak az érintett egyén rendelkezésére, és tájékoztatják a kérelmezőt a nemzeti jog szerinti fellebbezési lehetőségeiről.
   (5)   Az IMI-ben lehetővé kell tenni, hogy a tagállami illetékes hatóságok indokolt esetben egy már kibocsátott európai szakmai kártya visszavonásáról határozhassanak. A visszavonásról szóló határozatot ugyancsak indokolni kell. A tagállamok biztosítják, hogy a már kibocsátott európai szakmai kártya visszavonása esetén megfelelő jogorvoslati lehetőségek álljanak az érintett egyén rendelkezésére, és tájékoztatják a kérelmezőt a nemzeti jog szerinti fellebbezési lehetőségekről.
   21. cikk
   Az európai szakmai kártya kibocsátási eljárásának eredménye
   (1)   A 2005/36/EK irányelv 4b. cikkének (1) bekezdésében említett online eszközben lehetővé kell tenni, hogy a kérelmező az európai szakmai kártya kibocsátási eljárásának eredményét igazoló elektronikus dokumentumot hozhasson létre, és letölthessen az európai szakmai kártya kibocsátására vonatkozó eljárás eredményével kapcsolatos bármely bizonyítékot.
   (2)   Amennyiben kibocsátják az európai szakmai kártyát (ideértve a 2005/36/EK irányelv 4d. cikke (5) bekezdésének első albekezdésében említett eseteket is) az elektronikus dokumentumnak tartalmaznia kell a 2005/36/EK irányelv 4e. cikkének (4) bekezdésében meghatározott információkat, továbbá a letelepedés céljából kibocsátott európai szakmai kártyák esetében az arra vonatkozó figyelmeztetést, hogy a kártya nem minősül szolgáltatás nyújtására vonatkozó engedélynek a fogadó tagállamban.
   (3)   Az elektronikus dokumentum biztonsági jellemzőinek garantálniuk kell:

               a)

               a hitelességet, azaz azt, hogy a dokumentumot az IMI-ben regisztrált és abban műveleteket végző illetékes hatóság hozta létre, és annak tartalma valós adatokat tükröz;

               b)

               a sértetlenséget, azaz azt, hogy a dokumentumot tartalmazó fájlt az IMI-ben egy meghatározott időpontban történő létrehozása óta külső fél nem módosította.

         22. cikk
   Az európai szakmai kártya érdekelt harmadik felek általi ellenőrzése
   (1)   Az Európai Bizottság online ellenőrzési rendszert hoz létre, amely az IMI-hez hozzáféréssel nem rendelkező, érdekelt harmadik felek számára lehetővé teszi, hogy az európai szakmai kártyák érvényességét és hitelességét az interneten keresztül ellenőrizzék.
   (2)   Amennyiben az európai szakmai kártya birtokosának szakmai tevékenységek végzésére vonatkozó jogait érintően az IMI-fájlt a 2005/36/EK rendelet 4e. cikke (1) bekezdésének megfelelően aktualizálták, üzenetet kell megjeleníteni, amelyben az érdekelt harmadik feleket kérik, hogy további információk érdekében vegyék fel a kapcsolatot a fogadó tagállam illetékes hatóságával. A kártyabirtokos ártatlanságának vélelmét biztosítandó az üzenetet semleges módon kell megszövegezni. Letelepedés céljából kibocsátott európai szakmai kártya esetében arra vonatkozó figyelmeztetést tartalmazó üzenetet is meg kell jeleníteni, hogy a kártya nem minősül a szakma gyakorlására vonatkozó engedélynek a fogadó tagállamban.
   II. FEJEZET

      A RIASZTÁSOK KEZELÉSÉRE VONATKOZÓ ELJÁRÁS

   23. cikk
   A riasztási mechanizmusban részt vevő hatóságok
   (1)   A tagállamok kijelölik a 2005/36/EK irányelv 56a. cikkének (1) és (3) bekezdése szerinti kimenő és bejövő riasztások kezelésére feljogosított illetékes hatóságokat.
   (2)   Annak biztosítása érdekében, hogy a bejövő riasztásokat csak a megfelelő illetékes hatóságok kezeljék, minden tagállam megbíz egy vagy több illetékes hatóságot a bejövő riasztások koordinálásának feladatával. Ezek az illetékes hatóságok biztosítják, hogy a riasztások késedelem nélkül eljussanak a megfelelő illetékes hatósághoz.
   (3)   A tagállamok megbízhatnak egy vagy több illetékes hatóságot a kimenő riasztások koordinálásával.
   24. cikk
   A riasztás tartalma
   (1)   A riasztásnak tartalmaznia kell a 2005/35/EK irányelv 56a. cikkének (2) vagy (3) bekezdésében meghatározott információkat.
   (2)   Az e cikk (1) bekezdésében említett információkhoz csak a 2005/36/EK irányelv 56a. cikkének (1) vagy (3) bekezdése alapján a riasztások kezelésére kijelölt illetékes hatóságok férhetnek hozzá.
   (3)   A bejövő riasztások koordinálására kijelölt illetékes hatóságok csak a 2005/36/EK irányelv 56a. cikke (2) bekezdésének b) és d) pontjában említett információkhoz férhetnek hozzá, kivéve akkor, ha a riasztást később hozzájuk mint a bejövő riasztást kezelő hatósághoz utalják.
   (4)   Ha a bejövő riasztást kezelő illetékes hatóságnak a 2005/36/EK irányelv 56a. cikkének (2) vagy (3) bekezdésében meghatározott információktól eltérő információkra van szüksége, e célból a 2005/36/EK irányelv 56a. cikkének (2a) bekezdésének megfelelően az IMI információkérési funkcióját használja.
   25. cikk
   Az európai szakmai kártya birtokosára vonatkozó riasztás
   (1)   A 2005/36/EK irányelv 4e. cikkének (1) bekezdésének értelmében, amennyiben a riasztás európai szakmai kártya birtokosára vonatkozik, azok az illetékes hatóságok, amelyek e rendelet 2. cikkének (1) bekezdése alapján az európai szakmai kártya iránti kérelmet kezelték, biztosítják a vonatkozó IMI-fájl aktualizálását a riasztásban található információkkal, ideértve a szakmai tevékenység nyújtására vonatkozó következményeket.
   (2)   Az IMI-fájl idejében történő aktualizálásának biztosítása érdekében a tagállamok biztosítják, hogy az európai szakmai kártya iránti kérelmek kezeléséért a 2. cikk (1) bekezdése szerint felelős illetékes hatóságok hozzáférjenek a bejövő riasztásokhoz.
   (3)   Az európai szakmai kártya birtokosát a 2005/36/EK irányelv 4b. cikkének (1) bekezdésében említett online eszközben vagy a 8. cikkben említett írásbeli kérelem esetében más módon értesíteni kell az e cikk (1) bekezdésében említett aktualizálásokról.
   26. cikk
   A riasztásokhoz való hozzáférés az IMI-ben
   Az IMI-ben biztosítani kell annak lehetőségét, hogy a bejövő vagy kimenő riasztásokat kezelő illetékes hatóságok hozzáférjenek az általuk az IMI-ben elküldött vagy kapott azon riasztásokhoz, amelyek tekintetében nem indult meg a 28. cikkben említett lezárási eljárás.
   27. cikk
   Az IMI riasztásokkal kapcsolatos funkciói
   Az IMI-ben biztosítani kell, hogy a bejövő és kimenő riasztások kezelésével megbízott illetékes hatóságok végrehajthassák a következő funkciókat:

               a)

               riasztások küldése a 2005/36/EK irányelv 56a. cikkének (1), (2) és (3) bekezdése szerint;

               b)

               riasztások visszavonása abban az esetben, ha a riasztást olyan határozat alapján küldték, amelyet a későbbiekben visszavontak vagy semmissé tettek;

               c)

               riasztások tartalmának helyesbítése és riasztások módosítása;

               d)

               riasztások lezárása és törlése a 2005/36/EK irányelv 56a. cikkének (5) és (7) bekezdése szerint.

         28. cikk
   A riasztások lezárása, törlése és módosítása
   (1)   A riasztásokra vonatkozó adatok addig dolgozhatók fel az IMI-ben, ameddig érvényben vannak, ideértve a 2005/36/EK irányelv 56a. cikkének (7) bekezdésében említett lezárási eljárás befejezését is.
   (2)   Amennyiben a riasztás a szankció lejárta következtében érvényét veszti, az e cikk (5) bekezdésének hatálya alá nem tartozó esetekben a 2005/36/EK irányelv 56a. cikkének (1) bekezdése szerint riasztást küldő illetékes hatóság a vonatkozó határozat elfogadásának vagy – amennyiben a nemzeti jog nem írja elő ilyen határozat elfogadását – a vonatkozó információ beérkezésének napjától számított három napon belül módosítja a riasztás tartalmát, vagy lezárja a riasztást. A bejövő riasztást kezelő illetékes hatóságokat és az érintett szakembert késedelem nélkül tájékoztatni kell a riasztás módosításáról.
   (3)   Az IMI-ben rendszeres időközönként emlékeztetőt kell küldeni a kimenő riasztásokat kezelő illetékes hatóságok számára, amelyben fel kell kérni őket arra, hogy ellenőrizzék a riasztás tartalmának érvényességét.
   (4)   Visszavonásról szóló határozat esetében a riasztást eredetileg küldő illetékes hatóságnak haladéktalanul le kell zárnia a riasztást, és a személyes adatokat három napon belül törölni kell az IMI-ből a 2005/36/EK irányelv 56a. cikke (7) bekezdésének megfelelően.
   (5)   Lejáró szankciók esetében a 2005/36/EK irányelv 56a. cikkének (5) bekezdésében meghatározott napon az IMI-ben automatikusan le kell zárni a riasztást, és a személyes adatokat három napon belül törölni kell a rendszerből a 2005/36/EK irányelv 56a. cikke (7) bekezdésének megfelelően.
   III. FEJEZET

      ZÁRÓ RENDELKEZÉSEK

   29. cikk
   Hatálybalépés és az alkalmazás kezdetének időpontja
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2016. január 18-tól kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 24-én.

            a Bizottság részéről

            az elnök

         Jean-Claude JUNCKER

      (1)  HL L 255., 2005.9.30., 22. o.

      (2)  Az Európai Parlament és a Tanács 2012. október 25-i 1024/2012/EU rendelete a belső piaci információs rendszer keretében történő igazgatási együttműködésről és a 2008/49/EK bizottsági határozat hatályon kívül helyezéséről (az IMI-rendelet) (HL L 316., 2012.11.14., 1. o.).

      (3)  Az Európai Parlament és a Tanács 1995. október 24-i 95/46/EK irányelve a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).

      (4)  Az Európai Parlament és a Tanács 2002. július 12-i 2002/58/EK irányelve az elektronikus hírközlési ágazatban a személyes adatok kezeléséről, feldolgozásáról és a magánélet védelméről ((Elektronikus hírközlési adatvédelmi irányelv) (HL L 201., 2002.7.31., 37. o.).

      (5)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

      I. MELLÉKLET

         Az európai szakmai kártyára jogosult szakmák

                  1.

                  Általános ápolók;

                  2.

                  Gyógyszerészek (alapképzés);

                  3.

                  Gyógytornászok;

                  4.

                  Hegyi túravezetők;

                  5.

                  Ingatlanügynökök.

      II. MELLÉKLET

         Az európai szakmai kártya kibocsátáshoz szükséges dokumentumok

      A.   KÉPESÍTÉSEK ELISMERÉSE LETELEPEDÉS ESETÉN
      1.   Feltétel nélküli elismerés (a 2005/36/EK irányelv III. címének III. fejezete)

      Ebben a rendszerben a következő dokumentumok szükségesek az európai szakmai kártya kibocsátásához:

                  a)

                  a kérelmező állampolgárságának igazolása (személyazonossági igazolvány, útlevél vagy a saját tagállam nemzeti jogszabályai szerinti más okirat); valamint, amennyiben az állampolgárságot igazoló dokumentum nem tünteti fel a születés helyét, a kérelmező születési helyét igazoló dokumentum; valamint nem EGT-országok állampolgárai esetében az azt igazoló dokumentum, hogy a harmadik országbeli állampolgár a vonatkozó uniós jogszabályok, például a 2004/38/EK európai parlamenti és tanácsi irányelv (1), a 2003/109/EK tanácsi irányelv (2), a 2004/83/EK tanácsi irányelv (3) vagy a 2009/50/EK tanácsi irányelv (4) alapján élhet a 2005/36/EK irányelvben biztosított jogokkal;

                  b)

                  az előírt képesítés megszerzését tanúsító okirat és adott esetben az előírt képesítés megszerzését tanúsító okiratot kísérő igazolás;

                  c)

                  a kérelmező szakmájától és helyzetétől függően a következő igazolások egyike:

                              i.

                              a 2005/36/EK irányelv VII. mellékletének 2. pontjában említett megfelelőségi igazolás, amennyiben a képesítés megszerzését tanúsító okirat megfelel a megkívánt képzésre vonatkozó feltételeknek;

                              ii.

                              a 2005/36/EK irányelv 23. cikkének (6) bekezdésében említett címváltozásról szóló igazolás, amennyiben az előírt képesítés megszerzését tanúsító okirat címe nem egyezik meg a 2005/36/EK irányelv V. mellékletének 5.2.2. pontjában vagy 5.6.2. pontjában felsorolt címekkel, de a képesítés megfelel a megkívánt képzésre vonatkozó feltételeknek;

                              iii.

                              a szerzett jogokra vonatkozó, a 2005/36/EK irányelv 23., 33. vagy 33a. cikkében említett igazolás, amely tanúsítja, hogy a képesítés birtokosa legalább a minimálisan megkívánt ideig ténylegesen és jogszerűen folytatta az adott tevékenységet, valamint hogy az említett cikkekben meghatározott követelmények teljesültek, amennyiben a képzés a 2005/36/EK irányelv V. mellékletének 5.2.2. pontjában vagy 5.6.2. pontjában meghatározott hivatkozási dátum előtt kezdődött, és a képesítés megszerzését tanúsító okirat nem felel meg a megkívánt képzésre vonatkozó összes feltételnek;

                  d)

                  a 2005/36/EK irányelv VII. melléklete 1. pontjának d)–g) alpontja szerint megkívánt dokumentumok.

            2.   Általános elismerési rendszer (a 2005/36/EK irányelv III. címének I. fejezete)

      Ebben a rendszerben a következő dokumentumok szükségesek az európai szakmai kártya kibocsátásához:

                  a)

                  az állampolgárságot igazoló és az 1. pont a) alpontjában említett egyéb dokumentumok;

                  b)

                  szakmai alkalmassági bizonyítvány vagy az előírt képesítés megszerzését tanúsító okirat, valamint adott esetben a 2005/36/EK irányelv 12. cikke szerinti igazolás;

                  c)

                  a képzéssel kapcsolatos további információkat, így a tanulmányok időtartamára, a tanult tárgyakra és azok arányára, illetve adott esetben az elméleti és gyakorlati képzés közötti egyensúlyra vonatkozó információkat tartalmazó dokumentumok;

                  d)

                  a képesítések közötti jelentős különbségeket esetlegesen ellensúlyozó és a kompenzációs intézkedések kockázatát csökkentő képesítésekre vonatkozó következő dokumentumok:

                              i.

                              a folyamatos szakmai fejlődésre, szemináriumokra, egyéb képzési formákra és egész életen át tartó tanulásra vonatkozó információkat tartalmazó dokumentumok a 14. cikk (5) bekezdése értelmében;

                              ii.

                              a kérelmező által gyakorolt szakmai tevékenységet egyértelműen azonosító, szakmai tapasztalatot igazoló dokumentum másolata;

                  e)

                  adott esetben a 2005/36/EK irányelv 13. cikke (2) bekezdésének első albekezdésében említett szakmai tapasztatot igazoló dokumentum, feltéve, hogy a szóban forgó dokumentum egyértelműen azonosítja az érintett szakmai tevékenységet;

                  f)

                  a 2005/36/EK irányelv 3. cikkének (3) bekezdésében meghatározott feltételeknek megfelelő migránsok esetében hároméves szakmai tapasztalatot igazoló, a harmadik országban megszerzett képesítést a 2005/36/EK irányelv 2. cikke (2) bekezdésének megfelelően elismerő tagállam illetékes hatósága által kibocsátott dokumentum vagy – amennyiben az érintett illetékes hatóságnak nem áll módjában a kérelmező szakmai tapasztalatának igazolása – a szakmai tapasztalat egyéb igazolása, amely egyértelműen azonosítja az érintett szakmai tevékenységet;

                  g)

                  a 2005/36/EK irányelv VII. melléklete 1. pontjának d)–g) alpontja szerint megkívánt dokumentumok.

            B.   ÁTMENETI SZOLGÁLTATÁSNYÚJTÁS (a 2005/36/EK irányelv II. címe)
      Az első alkalommal történő szolgáltatásnyújtáskor, illetve ha a kérelmező helyzetében érdemi változás következett be, a következő dokumentumokat kell benyújtani a 2005/36/EK irányelv 7. cikkének (2) bekezdésének értelmében:

                  a)

                  az állampolgárságot igazoló és az A. rész 1. pontjának a) alpontjában említett egyéb dokumentumok;

                  b)

                  az e rendelet 6. cikke (2) bekezdésének harmadik albekezdése szerinti esetekben a 2005/36/EK irányelv 7. cikke (2) bekezdésének b) pontjában említett, a jogszerű letelepedésről szóló igazolás;

                  c)

                  a 2005/36/EK irányelv 7. cikke (2) bekezdése b) pontjának megfelelően egy szakma gyakorlásához való jog kapcsán benyújtandó dokumentumok és 7. cikke (2) bekezdése c)–e) pontjának megfelelően benyújtandó egyéb dokumentumok;

                  d)

                  amennyiben a fogadó tagállam a 2005/36/EK irányelv 7. cikke (4) bekezdésének megfelelően előzetesen ellenőrzi a szakmai képesítéseket, az e melléklet A. része 2. pontjának c) és d) alpontjában említett, a képzéssel kapcsolatos további információkat tartalmazó dokumentumok.

         (1)  Az Európai Parlament és a Tanács 2004. április 29-i 2004/38/EK irányelve az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról, valamint az 1612/68/EGK rendelet módosításáról, továbbá a 64/221/EGK, a 68/360/EGK, a 72/194/EGK, a 73/148/EGK, a 75/34/EGK, a 75/35/EGK, a 90/364/EGK, a 90/365/EGK és a 93/96/EGK irányelv hatályon kívül helyezéséről (HL L 158., 2004.4.30., 77–123. o.).

         (2)  A Tanács 2003. november 25-i 2003/109/EK irányelve a harmadik országok huzamos tartózkodási engedéllyel rendelkező állampolgárainak jogállásáról (HL L 16., 2004.1.23., 44–53. o.).

         (3)  A Tanács 2004. április 29-i 2004/83/EK irányelve a harmadik országok állampolgárainak, illetve a hontalan személyeknek menekültként vagy a más okból nemzetközi védelemre jogosultként való elismerésének feltételeiről, és az e státusok tartalmára vonatkozó minimumszabályokról (HL L 304., 2004.9.30., 12–23. o.).

         (4)  A Tanács 2009. május 25-i 2009/50/EK irányelve a harmadik országbeli állampolgárok magas szintű képzettséget igénylő munkavállalás céljából való belépésének és tartózkodásának feltételeiről (HL L 155., 2009.6.18., 17–29. o.).


title: A Bizottság (EU) 2015/2111 végrehajtási rendelete (2015. november 12.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Echalote d'Anjou [OFJ])

text:
               24.11.2015

               HU

               Az Európai Unió Hivatalos Lapja

               L 306/3

         A BIZOTTSÁG (EU) 2015/2111 VÉGREHAJTÁSI RENDELETE
   (2015. november 12.)
   egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Echalote d'Anjou [OFJ])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
   mivel:

               (1)

               Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában
                   (2) Franciaország kérelmét az „Echalote d'Anjou” elnevezés bejegyzésére.

               (2)

               A Bizottsághoz nem érkezett az 1151/2012/EU rendelet 51. cikke szerinti bejegyzés elleni felszólalás, ezért az „Echalote d'Anjou” elnevezést be kell jegyezni,

         ELFOGADTA EZT A RENDELETET:
   1. cikk
   Az „Echalote d'Anjou” (OFJ) elnevezés bejegyzésre kerül.
   Az első albekezdésben említett elnevezés a 668/2014/EU bizottsági rendelet XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket azonosít (3).
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 12-én.

            a Bizottság részéről,

            az elnök nevében,

         Phil HOGAN

            a Bizottság tagja

      (1)  HL L 343., 2012.12.14., 1. o.

      (2)  HL C 218., 2015.7.3., 6. o.

      (3)  A Bizottság 2014. június 13-i 668/2014/EU végrehajtási rendelete a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság 1304/2011/EU végrehajtási rendelete ( 2011. december 13. ) az 1216/2009/EK tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes árucikkeknek az Európai Unióba való behozatalára vonatkozó 2012. évi vámmentesség ideiglenes felfüggesztésének megszüntetéséről

text:
               14.12.2011

               HU

               Az Európai Unió Hivatalos Lapja

               L 330/19

         A BIZOTTSÁG 1304/2011/EU VÉGREHAJTÁSI RENDELETE
   (2011. december 13.)
   az 1216/2009/EK tanácsi rendelet hatálya alá tartozó mezőgazdasági termékek feldolgozásával előállított, Norvégiából származó egyes árucikkeknek az Európai Unióba való behozatalára vonatkozó 2012. évi vámmentesség ideiglenes felfüggesztésének megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 2009. november 30-i 1216/2009/EK tanácsi rendeletre (1) és különösen annak 7. cikke (2) bekezdésére,
   tekintettel az Európai Közösség és a Norvég Királyság között, az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvére vonatkozó, levélváltás formájában létrejött megállapodás megkötéséről szóló, 2004. október 25-i 2004/859/EK tanácsi határozatra (2) és különösen annak 3. cikkére,
   mivel:

               (1)

               Az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyve (3) és az EGT-megállapodás 3. jegyzőkönyve (4) határozza meg a szerződő felek közötti kereskedelmi szabályokat egyes mezőgazdasági, illetve feldolgozott mezőgazdasági termékekre vonatkozóan.

               (2)

               Az EGT-megállapodásnak az EGT Vegyes Bizottság 138/2004 határozatával (5) módosított 3. jegyzőkönyve nullaszázalékos vámtételt ír elő a 2202 10 00 KN-kód alá tartozó egyes, hozzáadott cukrot vagy más édesítőanyagot tartalmazó vagy ízesített vizekre és az ex 2202 90 10 KN-kód alá tartozó egyes más, cukrot tartalmazó alkoholmentes italokra.

               (3)

               A 2004/859/EK tanácsi határozattal jóváhagyott, az Európai Közösség és a Norvég Királyság között, az Európai Gazdasági Közösség és a Norvég Királyság közötti kétoldalú szabadkereskedelmi megállapodás 2. jegyzőkönyvére vonatkozó, levélváltás formájában létrejött megállapodás (6) (a továbbiakban: a megállapodás) az említett vizekre és egyéb italokra vonatkozó nullaszázalékos vámtételt Norvégia számára ideiglenesen felfüggesztette. A megállapodás kölcsönösen elfogadott jegyzőkönyvének IV. pontja alapján a Norvégiából származó, 2202 10 00 és az ex 2202 90 10 KN-kód alá tartozó árucikkek vámmentes importja csak a nullaszázalékos vámtételű vámkontingensen belül engedélyezhető, a kiosztott kontingensen kívüli importokra vámot kell fizetni.

               (4)

               A megállapodás kölcsönösen elfogadott jegyzőkönyve IV. pontjának harmadik francia bekezdésében szereplő utolsó mondat értelmében a kérdéses termékeknek korlátlan vámmentes bejutást kell biztosítani az Európai Unióba, amennyiben a vámkontingens előző év október 31-ig nem merült ki. A Bizottság rendelkezésére bocsátott adatok szerint az említett vizekre és egyéb italokra az 1248/2010/EU bizottsági rendelettel (7) 2011-re vonatkozóan megnyitott éves vámkontingens 2011. október 31-ig nem merült ki. Ennélfogva az említett termékeknek korlátlan vámmentes bejutást kell biztosítani az Európai Unióba 2012. január 1-jétől2012. december 31-ig.

               (5)

               Ezért meg kell szüntetni a vámmentesség 2. jegyzőkönyv szerinti időszakos felfüggesztését.

               (6)

               Az ebben a rendeletben előírt intézkedések összhangban vannak az I. mellékletben fel nem sorolt, feldolgozott termékek kereskedelmére vonatkozó horizontális kérdések irányítóbizottságának véleményével,

         ELFOGADTA EZT A RENDELETET:
   1. cikk
   (1)   A 2012. január 1-jétőldecember 31-ig tartó időszakban a kétoldalú, az Európai Gazdasági Közösség és a Norvég Királyság között létrejött szabadkereskedelmi megállapodás 2. jegyzőkönyve szerint alkalmazott vámmentesség felfüggesztése megszűnik az alábbiak esetében: a 2202 10 00 KN-kód alá sorolt áruk (víz, beleértve a természetes vagy mesterséges ásványvizet és szénsavas vizet is, cukor vagy más édesítőanyag hozzáadásával vagy ízesítve) és az ex 2202 90 10 KN-kód alá sorolt áruk (más, cukrot (szacharózt vagy invertcukrot)) tartalmazó alkoholmentes ital).
   (2)   Az (1) bekezdésben említett árucikkekre kölcsönösen alkalmazandó származási szabályok megfelelnek az Európai Gazdasági Közösség és a Norvég Királyság közötti kétoldalú szabadkereskedelmi megállapodás 3. jegyzőkönyvében előírtaknak.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a rendelet 2012. január 1-jétől alkalmazandó.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. december 13-án.

            a Bizottság részéről

            az elnök

         José Manuel BARROSO

      (1)  HL L 328., 2009.12.15., 10. o.

      (2)  HL L 370., 2004.12.17., 70. o.

      (3)  HL L 171., 1973.6.27., 2. o.

      (4)  HL L 22., 2002.1.24., 37. o.

      (5)  HL L 342., 2004.11.18., 30. o.

      (6)  HL L 370., 2004.12.17., 72. o.

      (7)  HL L 341., 2010.12.23., 1. o.


title: A Bizottság 336/2013/EU végrehajtási rendelete ( 2013. április 12. ) az 1010/2009/EK rendeletnek a tengeri halászati termékekre vonatkozó fogási tanúsítványokról szóló, harmadik országokkal kötött igazgatási megállapodások tekintetében történő módosításáról

text:
               13.4.2013

               HU

               Az Európai Unió Hivatalos Lapja

               L 105/4

         A BIZOTTSÁG 336/2013/EU VÉGREHAJTÁSI RENDELETE
   (2013. április 12.)
   az 1010/2009/EK rendeletnek a tengeri halászati termékekre vonatkozó fogási tanúsítványokról szóló, harmadik országokkal kötött igazgatási megállapodások tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló, 2008. szeptember 29-i 1005/2008/EK tanácsi rendeletre (1) és különösen annak 12. cikke (4) bekezdésére, 14. cikke (3) bekezdésére, 20. cikke (4) bekezdésére és 52. cikkére,
   mivel:

               (1)

               A halászati termékekre vonatkozó fogási tanúsítványokról szóló, harmadik országokkal kötött igazgatási megállapodásokat a jogellenes, nem bejelentett és szabályozatlan halászat megelőzésére, megakadályozására és felszámolására irányuló közösségi rendszer létrehozásáról szóló 1005/2008/EK tanácsi rendelet végrehajtására vonatkozó részletes szabályok megállapításáról szóló, 2009. október 22-i 1010/2009/EK bizottsági rendelet (2) IX. melléklete sorolja fel. Ezek a megállapodások az érintett harmadik országok illetékes hatóságai által hitelesített fogási tanúsítványok mintáit is tartalmazzák.

               (2)

               Az Új-Zéland által hitelesített fogási tanúsítványon szereplő új-zélandi illetékes hatóság neve 2013. március 1-jétől megváltozik.

               (3)

               Az 1010/2009/EK rendelet IX. mellékletét ezért ennek megfelelően módosítani kell.

               (4)

               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

         ELFOGADTA EZT A RENDELETET:
   1. cikk
   Az 1010/2009/EK rendelet IX. melléklete e rendelet mellékletének megfelelően módosul.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetésének napját követő hetedik napon lép hatályba.
   Ezt a rendeletet 2013. március 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. április 12-én.

            a Bizottság részéről

            az elnök

         José Manuel BARROSO

      (1)  HL L 286., 2008.10.29., 1. o.

      (2)  HL L 280., 2009.10.27., 5. o.

      MELLÉKLET
      Az 1010/2009/EK rendelet IX. melléklete 3. szakasza (Új-Zéland) I. függelékének helyébe a következő szöveg lép: